Forstjóri Rarik vonast til að flestallar raflínur í dreifikerfi fyrirtækisins, sem viðkvæmastar eru fyrir vetrarveðri og ísingu, verði komnar í jörðu áður en vetur gengur í garð. Rarik hefur lagt um fimm hundruð kílómetra af raflínum í jörðu undanfarin tvö ár.
Í desemberveðrinu 2019 urðu miklar skemmdir á raflínum í dreifikerfi Rarik. Í kjölfarið var tekin sú ákvörðun að í stað þess að gera við bilaðar loftlínur yrðu þær lagðar í jörðu. Við það bættust síðan verkefni þar sem ákveðið var að flýta vinnu við að leggja jarðstrengi á viðkvæmum svæðum. Á tveimur árum hafa því um 500 kílómetrar af rafstrengjum verið lagðir í jörðu og Tryggvi Þór Haraldsson, forstjóri Rarik, segir að síðustu verkefnum í þessum áfanga sé um það bil að ljúka.
Þetta þýði að nær allar raflínur í dreifikerfi Rarik sem viðkvæmastar voru fyrir vetrarveðri og ísingu verði komnar í jörðu áður en vetur gengur í garð. Síðustu línur í þessum áfanga voru í Skagafirði, Hörgárdal, Svarfaðardal, á Tjörnesi og í Öxarfirði. Að þessu loknu segir Tryggvi að um 70 prósent af öllu dreifikerfi Rarik verði komið í jörðu. Vinnunni sé þó ekki lokið því áfram verði haldið að leggja jarðstrengi.